ทอง-หุ้นแกว่งขาลงยังไม่ถึงเวลาเข้าซื้อ
ทองคำและตลาดหุ้นกำลังเข้าสู่ขาลง กูรูแนะให้ถอยออกจากตลาด อย่าเพิ่งรีบช้อน
4 เม.ย. 2556

ทองคำและตลาดหุ้นกำลังเข้าสู่ขาลง กูรูแนะให้ถอยออกจากตลาด อย่าเพิ่งรีบช้อน
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ กล่าวว่า ทองยังมีโอกาสลดลงได้อีก แม้ว่าราคาในตลาดต่างประเทศจะร่วงลงแรงเกือบ 30 เหรียญสหรัฐต่อออนซ์ และราคาในประเทศลดลงวันเดียวถึง 350 บาทก็ตาม ต้องรอดูว่าระดับ 1,550 เหรียญสหรัฐ จะรับไหวหรือเปล่า
“คนที่รักจะลงทุนทองเท่านั้นถึงจะซื้อ แต่ก็เล่นได้ช่วงสั้นๆ รอบนี้เวลาลงแรงๆ ก็จะไม่เด้งกลับแรงเหมือนแต่ก่อน ปีนี้ทองจะให้ผลตอบแทนไม่ดี สู้ไปลงทุนอย่างอื่นแทนจะดีกว่า” นายธนรัชต์ กล่าว
ด้านตลาดหุ้นไทยผิดปกติติดต่อเป็นวันที่สอง โดยวันที่ 2 เม.ย. ดัชนีแกว่งขึ้นลงแรงถึง 20 จุด และวันที่ 3 เม.ย. ภาคเช้าบวกกว่า 12 จุด แต่ปิดตลาดกลับทรุดหนัก 30 จุด สวนทางตลาดในเอเชียส่วนใหญ่
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย กล่าวว่า ตลาดหุ้นไทยอยู่ในช่วงเปราะบางและอ่อนไหว เมื่อมีข่าวลบอะไรก็จะทำให้ดัชนีหุ้นตกลงแรง รวมถึงในเดือน เม.ย. มีวันหยุดมากทั้งในประเทศและต่างประเทศ 
“เวลานี้ยังไม่ควรเข้าตลาด รอหลังเดือน เม.ย. จะดีกว่า” นางภัทธีรา กล่าว